ONEE พุ่งแรง 7% ทะลุเป้า 11.80 บ. โบรกฯชี้รายได้โฆษณา-ออนไลน์หนุน
ONEE พุ่งแรง 7% ทะลุเป้า 11.80 บ. โบรกฯชี้รายได้โฆษณาผ่านช่องทางทีวีเพิ่มขึ้น และคาดรายได้ในฝั่งของช่องทางออนไลน์จะเติบโตหนุน
10 ม.ค. 2565

ผู้สื่อข่าวรายงานว่าวันนี้ (10 ม.ค. 2565) ราคาหุ้นบริษัท เดอะ วัน เอ็นเตอร์ไพรส์ จำกัด (มหาชน) หรือ ONEE ณ เวลา 11:05 น. อยู่ที่ระดับ 12.10 บาท เพิ่มขึ้น 0.80 บาท หรือ 7.08% โดยทำจุดสูงสุดที่ 12.30 บาท และทำจุดต่ำสุดที่ 11.20 บาท ด้วยมูลค่าการซื้อขาย 340.75 ล้านบาท

บริษัท หลักทรัพย์คันทรี่ กรุ๊ป จำกัด (มหาชน) ระบุในบทวิเคราะห์ (20 ธ.ค.2564) ว่า แนะนำ “ซื้อ” ราคาเป้าหมาย 11.80 บาท โดยคาดบริษัทฯ มีโอกาสสูงในการกินส่วนแบ่งการตลาด เม็ดเงินโฆษณาผ่านช่องทางทีวีเพิ่มขึ้นจากคู่แข่ง โดย ณ ปัจจุบัน บริษัทฯ อยู่ที่อันดับ 3 ในเชิงรายได้ และ Rating คาดรายได้ในฝั่งของช่องทางออนไลน์จะเติบโตเฉลี่ย 16% ในช่วง 4 ปีข้างหน้า โดยคาดจะมีสัดส่วน 28% ของรายได้ในปี 2567 หนุนจากจำนวนยอดคนติดตามที่สูงที่สุดในช่องทาง YouTube และ Facebook เมื่อเทียบกับคู่แข่งในประเทศ